'เคแบงก์' เปิดศักราช รักษาแชมป์ปล่อยกู้เอสเอ็มอี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

...เบญจมาศ เลิศไพบูลย์
เริ่มต้นเปิดศักราชใหม่ไม่กี่วัน ธนาคารกสิกรไทย แชมป์ตลาดลูกค้าเอสเอ็มอี ไม่ทำให้เสียชื่อ ออกตัวแรงเข้าป้ายก่อนใคร เข็นแคมเปญใหม่ “ชนะใจ SME” หวังโกยลูกค้าเอสเอ็มอีสดซิงที่ไม่เคยใช้สินเชื่อธุรกิจใดกับธนาคารมาก่อน 
ปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ในปีนี้ธนาคารเตรียมรุกตลาดกลุ่มผู้ประกอบการเอสเอ็มอีอย่างต่อเนื่องตลอดทั้งปี เพื่อให้เป็นธนาคารอันดับหนึ่งในใจผู้ประกอบการในทุกพื้นที่ โดยได้ออกแคมเปญ “ชนะใจ SME” เป็นแคมเปญแรกของปี 2554 สำหรับผู้ประกอบการที่ได้รับอนุมัติวงเงินสินเชื่อเอสเอ็มอีกสิกรไทย (KSME Credit) มากกว่า 8 แสนบาทขึ้นไป จะได้รับเงินผ่อนงวดแรกคืน 20% และสำหรับผู้ประกอบการที่ได้รับอนุมัติสินเชื่อไม่เกิน 8 แสนบาท จะได้รับเงินผ่อนงวดแรกคืน 10% โดยเงินคืนสูงสุด 1.5 หมื่นบาทต่อราย
ผู้ประกอบการเอสเอ็มอีที่เข้าร่วมแคมเปญ “ชนะใจ SME” ต้องเป็นกลุ่มผู้ประกอบการที่มียอดขายไม่เกิน 50 ล้านบาทต่อปี และยังไม่เคยใช้สินเชื่อธุรกิจใดๆ กับธนาคารกสิกรไทยมาก่อน โดยสมัครใช้บริการไม่ว่าจะเป็นเงินกู้ทั่วไป หรือผลิตภัณฑ์สินเชื่อที่ธนาคารพัฒนาขึ้นมาก็ได้ 
ผลิตภัณฑ์ที่สามารถเข้าร่วมแคมเปญนี้จะเป็นสินเชื่อระยะยาวทุกชนิด ได้แก่ สินเชื่อเกินหลักทรัพย์ค้ำประกันกสิกรไทย (KMAX) สินเชื่อระยะยาวเพื่อธุรกิจเอสเอ็มอีกสิกรไทย (KSME Extend) และสินเชื่อระยะยาวเสริมสภาพคล่องกสิกรไทย (KFlexible Term Loan) สำหรับระยะเวลาในการอนุมัติสินเชื่อ ลูกค้าจะทราบผลการอนุมัติภายใน 48 ชั่วโมง และรับเงินภายใน 5 วัน ตามมาตรฐานของธนาคาร
ปกรณ์ กล่าวว่า นี่นับเป็นการสร้างปรากฏการณ์ใหม่ของวงการสินเชื่อธุรกิจ ที่ได้นำเสนอสิทธิประโยชน์คืนเงินสูงสุดถึง 20% ภายใน 60 วัน แก่เอสเอ็มอีที่ได้รับการอนุมัติสินเชื่อ เพื่อตอกย้ำการเป็นผู้นำผลิตภัณฑ์เพื่อผู้ประกอบการเอสเอ็มอี โดยธนาคารมีเป้าหมายที่จะเจาะกลุ่มลูกค้าใหม่ให้ทดลองใช้บริการด้านสินเชื่อที่หลากหลายและบริการที่รวดเร็วของธนาคาร คาดว่าจะมีผู้ใช้บริการ 5,500 ราย และวงเงินสินเชื่อรวม 5,000 ล้านบาท 
“ธนาคารเตรียมรุกตลาดกลุ่มผู้ประกอบการเอสเอ็มอีอย่างต่อเนื่องตลอดทั้งปี และโฟกัสลูกค้าใหม่เป็นหลัก” ปกรณ์ กล่าว
ทั้งนี้ ผู้ประกอบการเอสเอ็มอีสามารถสมัครใช้บริการสินเชื่อได้ที่สาขาธนาคาร และศูนย์ธุรกิจลูกค้าผู้ประกอบการ 187 แห่งทั่วประเทศ ถึงวันที่ 31 มี.ค.นี้
สำหรับยุทธศาสตร์กลุ่มลูกค้าเอสเอ็มอีในปีนี้นั้น จะมุ่งเจาะฐานลูกค้าใหม่เป็นหลักประมาณ 50% ของเป้าหมายสินเชื่อที่จะปล่อย โดยปีนี้จะมีแคมเปญสำหรับกลุ่มลูกค้าใหม่ 4 แคมเปญ ขณะที่ทั้งปีจะมีผลิตภัณฑ์เอสเอ็มอี 10 ผลิตภัณฑ์
ปีนี้ธนาคารได้ตั้งเป้าหมายเพิ่มส่วนแบ่งการตลาดลูกค้าเอสเอ็มอีจาก 29% เป็นไม่น้อยกว่า 30% เพื่อให้ธนาคารมีส่วนแบ่งการตลาดลูกค้าเอสเอ็มอีเป็นอันดับหนึ่ง ซึ่งปัจจุบันก็รั้งอันดับหนึ่งอยู่แล้ว 
ขณะที่เป้าหมายขยายสินเชื่อได้ตั้งอัตราการเติบโต 10% จากฐานในสิ้นปี 2553 ที่มียอดสินเชื่อคงค้าง 3.95 แสนล้านบาท ซึ่งจะทำให้สิ้นปี 2554 ยอดสินเชื่อคงค้างอยู่ที่ 4.3 แสนล้านบาท โดยจะเน้นไปที่กลุ่มธุรกิจขนาดกลาง 5% ธุรกิจขนาดย่อมและรายย่อย 4% ซึ่งสูงกว่าอัตราการเติบโตโดยเฉลี่ยของตลาดที่คาดไว้ที่ 4.26.7% และจะมียอดรายได้รวมที่ 2.75 หมื่นล้านบาท หรือเพิ่มขึ้น 18% เพื่อเพิ่มส่วนแบ่งทางการตลาดเป็น 30% จาก 29% 
“ปีนี้กลุ่มธุรกิจเอสเอ็มอียังมีแนวโน้มเติบโตสูงต่อเนื่องจากแรงขับเคลื่อนด้านการลงทุนของภาครัฐ โดยเฉพาะในกลุ่มสินค้าเกษตรแปรรูป ก่อสร้าง ชิ้นส่วนยานยนต์และอิเล็กทรอนิกส์ และภาคการท่องเที่ยว ที่ทำให้ปี 2553 เรามีลูกค้าใหม่ถึง 2.2 หมื่นราย สำหรับกลยุทธ์ปีนี้ธนาคารจะมีผลิตภัณฑ์ใหม่เพิ่มขึ้นอีก 10 ผลิตภัณฑ์ ทำให้มีผลิตภัณฑ์สำหรับลูกค้าเอสเอ็มอีรวมแล้วกว่า 30 ผลิตภัณฑ์” ปกรณ์ กล่าว
สำหรับปีก่อนธนาคารปล่อยสินเชื่อได้เกินเป้าหมาย คิดเป็นอัตราการเติบโต 12% จากเป้าหมายที่วางไว้ 810% โดยในจำนวนนี้เป็นการปล่อยสินเชื่อให้กับลูกค้าใหม่ ซึ่งเคยเป็นลูกค้าของธนาคารอื่น 30% ของวงเงินสินเชื่อรวมที่ปล่อยได้ทั้งหมด
อย่างไรก็ดี ปีนี้ลูกค้าเอสเอ็มอีก็ต้องเผชิญความท้าทายใน 3 ด้าน ได้แก่ ปัจจัยอัตราดอกเบี้ย ซึ่งอยู่ในทิศทางขาขึ้น โดยศูนย์วิจัยกสิกรไทยคาดการณ์ดอกเบี้ยนโยบายจะปรับเพิ่มจาก 2% เป็น 2.5% ในกลางปีนี้
ปัจจัยที่สอง คือ ความผันผวนของค่าเงินบาท ผู้ส่งออกและผู้นำเข้าควรบริหารความเสี่ยงค่าเงิน ซึ่งหากทางการมีการปรับขึ้นดอกเบี้ย เงินทุนก็อาจไหลเข้าอีก ทำให้เงินบาทแข็ง โดยคาดว่าปีนี้เงินบาทจะแข็งค่าเฉลี่ยอยู่ที่ 28 บาทต่อเหรียญสหรัฐ จากปัญหาวิกฤตการเงินในสหรัฐและยุโรปที่ส่งผลให้มีเงินทุนไหลเข้ามายังเอเชีย และหากค่าเงินบาทแข็งค่ามาอยู่ที่ระดับ 28 บาทต่อเหรียญสหรัฐ อาจส่งผลกระทบต่อลูกค้าสินเชื่อเอสเอ็มอีของธนาคารจำนวน 1.4% คิดเป็นมูลค่าสินเชื่อที่ 5,000 ล้านบาท และปัจจัยสุดท้าย การมองหาโอกาสจากตลาดใหม่ โดยเฉพาะตลาดในอาเซียนจีน และอินเดีย ถือเป็นตลาดที่น่าสนใจ
ปีนี้จึงน่าเป็นปีกระต่ายทองของกลุ่มเอสเอ็มอีกสิกรไทยอีกครั้ง เพราะเล่นกระโดดทีเดียว ธนาคารอื่นที่เดินแบบเต่าคลานสงสัยจะตามไม่ทัน